Јунак српски
Јован Илић 

Јунак српски

Ко је јунак?

Јунак само онај бива

Ко злу нигда не уступа,

Гром кад тутњи, све се скрива,

Он с поносом напред ступа:

Добро слави, подло тре,

Као јунак живи, мре.

Ко је јунак?

Ко све што је красно љуби,

Што је л'јепо уважава,

Ко немарно своје губи,

Кад се општим накнађава:

Правду хоће и твори,

Лаж му прса не мори.

Ко је јунак?

За слободу ко је готов

Све и себе жртвовати,

Не гâ срамни да му оков

Славу рода у гроб прати;

Нит' се клања он иком,

Досле Богу једином.

Ко је јунак?

Ко за род свој све презире,

И с њим само себе слави,

Ко за њ живи и умире,

То је данас јунак прави,

Том пристоји красан чин:

»Ја сам Србин, славе син«.

Напомене 

 Ова песма је објављена у Подунавка 1845, бр. 24; Пјесме 1854.

Извори 

 Јован Илић: Целокупна дела, страна 11-12, Библиотека српских писаца, Народна просвета.

Јован Илић